Author: Peter
Company: urad

PREDKLADACIA  správa

Predkladateľom návrhu zákona, ktorým sa upravuje postup obce pri vymáhaní vynaložených finančných prostriedkov je poslanec Národnej rady Slovenskej republiky Roman Vavrík.
Cieľom predloženého návrhu zákona je upraviť postup pri vymáhaní pohľadávok obce, ktoré vynaložila na zabezpečenie činností, ktoré je povinná inak zabezpečiť iná právnická osoba alebo fyzická osoba na vlastné náklady, pričom povinnosť vykonať tieto činnosti vyplýva obci z osobitných predpisov.
Nakoľko nie je možné a ani účelné vymenovať všetky právne predpisy, z ktorých vyplývajú uvedené kompetencie obcí a iných právnických osôb a fyzických osôb, je použitý v návrhu zákona odkaz na niektoré z týchto právnych predpisov. Ide napríklad o kompetencie na úseku cestnej dopravy (zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov a zákon č. 135/1961 Zb. o pozemných komunikáciách /cestný zákon/ v znení neskorších predpisov) a na úseku územného plánovania (zákon č. 50/1976 Zb. o územnom plánovaní a stavebnom poriadku /stavebný zákon/ v znení neskorších predpisov).
Uvedený návrh zákona by umožnil obci zabezpečiť si návratnosť vynaložených finančných prostriedkov do svojho rozpočtu rýchlejšie, jednoduchšie a efektívnejšie. Okrem súčasnej možnosti vymáhania vynaložených finančných prostriedkov súdnou cestou, ktorá je často veľmi zdĺhavá, sa v návrhu zákona umožňuje starostovi obce vydať rozhodnutie, ktorým uloží dlžníkovi povinnosť nahradiť vynaložené finančné prostriedky obce do 15 dní od jeho doručenia dlžníkovi. Vzhľadom na skutočnosť, že ide väčšinou o nesporné pohľadávky rozpočtu obce, navrhuje sa vylúčenie odkladného účinku odvolania, čo pripúšťa zákon o správnom konaní.  O odvolaní rozhoduje okresný úrad v súlade s ustanoveniami zákona o obecnom zriadení a zákona o organizácii miestnej štátnej správy. Právoplatné rozhodnutie bude možné vykonať v prípade nesplnenia v ňom uloženej povinnosti podľa ustanovení o výkone rozhodnutia v správnom poriadku. Tým nie je dotknutá možnosť exekúcie podľa ustanovení Občianskeho súdneho poriadku alebo Exekučného poriadku.
Vzhľadom na to, že v návrhu zákona sú upravené rozhodovacie procesy orgánov verejnej správy (starosta obce, okresný úrad), návrh zákona priamo určuje, že predmetné konania sa uskutočňujú podľa ustanovení správneho poriadku.
Predmetný návrh zákona by zefektívnil a uľahčil vymáhanie pohľadávok obcí a urýchlil návratnosť finančných prostriedkov späť do rozpočtu obcí. Na druhej strane je však potrebné upozorniť na skutočnosť, že predmetný návrh zákona zasahuje do práv vyplývajúcich z normatívnych právnych aktov, ktoré sa vynucujú v občianskoprávnych vzťahoch, možnosťou ich vymáhania prostredníctvom individuálneho právneho aktu starostu obce, prípadne okresného úradu. Individuálnym správnym aktom sa takto zasahuje do vzťahov medzi obcami a inými právnickými prípadne fyzickými osobami, ktoré by sa mali riešiť v občianskoprávnom konaní.
V predloženom návrhu zákona je potrebné niektoré ustanovenia legislatívno-technicky upraviť nasledovne:
•	v § 2 v druhej vete za slovo „starostu“ vložiť slovo „obce“,
•	v § 4 slová „vzťahujú všeobecné predpisy“ uviesť v jednotnom čísle,
•	v § 5 uviesť konkrétny dátum nadobudnutia účinnosti zákona a odôvodniť ho v dôvodovej správe,
•	v poznámke pod čiarou k odkazu 1 slová „§ 40 ods. 5“ nahradiť slovami „§ 40, § 91 ods. 2“, slová „§ 9 ods. 5 a 6“ slovami „§ 9 ods. 5 až 7“; v zákone č. 50/1976 Zb. na začiatku uviesť slová „§ 19 zákona“ a na konci doplniť slová „v znení zákona č. 229/1997 Z. z.“.